Едгар Алън По
Езерото

Превод от английски: Евгения Панчева, 1996

chitanka.info

Отколе имах участта

да обитавам кът в света,

от който друг не знам по-мил —

със самота ме бе пленил,

със диви езерни скали

и тънки борове — игли.

Но щом Нощта обви с покров

и тях, и тоя свят суров,

и щом мистичен лъх повя

и шепотът му проехтя,

във свойта самота — разбрах —

укрива езерото страх.

Това не беше ужас див,

а трепет сладостно-щастлив:

не бих го с име назовал

и за най-чистия кристал.

И за Любов не бих го дал.

Таяха смърт онез вълни

и гроб — ония дълбини,

за всеки, дирил в тях приют

и свършек за копнежа луд,

та самотата — да роди

нов Рай от тъмните води.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.